**Jegyzőkönyv[[1]](#footnote-1)\***

**Esély Szociális Társulás Társulási Tanácsa**

**2015. szeptember 30-i, rendkívüli üléséről**

**Az ülés helye:** Budaörsi Polgármesteri Hivatal, III. emelet 307-as tárgyaló terme (2040 Budaörs, Szabadság út 134. sz.)

**Jelen vannak**: Wittinghoff Tamás Budaörs polgármestere, König Ferenc Sóskút polgármestere, Pátrovics Benedek Pusztazámor polgármestere

**Tanácskozási joggal jelen vannak:** dr. Bocsi István jegyző, Kövesdi Gabriella szociális és egészségügyi irodavezető, Teller Tamásné gyermek- és ifjúságvédelmi szakértő, Károly Katalin (SZGYK), Könye Csilla pénzügyi osztályvezető, Tóth Attila belső ellenőrzési irodavezető

**Jegyzőkönyvvezető:** dr. Süveges Zsófia

**Wittinghoff Tamás polgármester:** Tisztelettel köszönti a Társulási Tanács megjelent tagjait, valamint a tanácskozási joggal megjelent kollégákat. Megállapítja, hogy a Társulási Tanács határozatképes, 3 fő jelen van. Az ülést 903 órakor megnyitja.

**Napirendhez:**

**Wittinghoff Tamás elnök:** Ismerteti a kiküldött meghívó szerinti napirendi pontokat. A Társulási Tanács **3 igen** szavazattal elfogadta a meghívó szerinti napirendjét. Az ülés jegyzőkönyv-hitelesítőjéül König Ferencet, Sóskút polgármesterét javasolja, amelyet a Tanács **3 igen** szavazattal támogatott.

**9/2015. (IX.30.) sz. ESZT határozat**

**Napirend és jegyzőkönyv-hitelesítő megválasztása**

**I.**

**Napirend**

1.  Esély Szociális Társulás 2015. évi költségvetésének módosítása

2. Az Esély Szociális Társulás 2015. I. féléves költségvetésének végrehajtásáról szóló beszámoló

3. Összefoglaló jelentés az Esély Szociális Társulás 2014. II. félévi Belső Ellenőrzési Tervének végrehajtásáról

4. Az Esély Szociális Társulás II. félévi Belső Ellenőrzési Terve

5. Tájékoztató a családsegítést és a gyermekjóléti szolgáltatást érintően a szociális igazgatásról és a szociális ellátásokról szóló 1993. évi III. törvény, valamint a gyermekek védelméről és a gyámügyi igazgatásról szóló 1997. évi XXXI. törvény változásairól.

**II.**

**Jegyzőkönyv-hitelesítő megválasztása**

Az Esély Szociális Társulás Társulási Tanácsa 2015. szeptember 30-i ülésének jegyzőkönyv-hitelesítőjéül König Ferencet választja.

**Napirend előtti hozzászólás:** nem volt.

**Napirendek tárgyalása:**

1. **Esély Szociális Társulás 2015. évi költségvetésének módosítása**

**Wittinghoff Tamás elnök:** Felteszi szavazásra az előterjesztésben szereplő határozati javaslatot, melyet a Társulási Tanács **3 egyhangú igen** szavazattal elfogadott.

*(A szavazáskor jelenlévő Társulási Tanács tagjainak száma: 3 fő.)*

**10/2015. (IX.30.) sz. ESZT határozat**

**Esély Szociális Társulás 2015. évi költségvetésének módosítása**

Az Esély Szociális Társulás Társulási Tanácsa az Esély Szociális Társulás 2015. évi költségvetésének módosítását az előterjesztés 1. sz. mellékletben foglalt tartalommal, az irányító szervi támogatás folyósítása nélkül, 193.326 e Ft bevételi és 193.326 e Ft kiadási főösszeggel fogadja el.

**Határidő**: azonnal

**Felelős**: Elnök

**Végrehajtást végzi**: Budaörsi Polgármesteri Hivatal, Pénzügyi Iroda

**2.) Az Esély Szociális Társulás 2015. I. féléves költségvetésének végrehajtásáról szóló beszámoló**

**Wittinghoff Tamás elnök:** Felteszi szavazásra az előterjesztésben szereplő határozati javaslatot, melyet a Társulási Tanács **3 egyhangú igen** szavazattal elfogadott.

*(A szavazáskor jelenlévő Társulási Tanács tagjainak száma: 3 fő.)*

**11/2015. (IX.30.) sz. ESZT határozat**

**Az Esély Szociális Társulás 2015. I. féléves költségvetésének végrehajtásáról szóló beszámoló**

A Társulási Tanács az Esély Szociális Társulás 2015. évi költségvetésének I. félévi végrehajtásáról   szóló beszámolót az 1-4. számú melléklet szerinti tartalommal elfogadja.

**Határidő**: azonnal

**Felelős**: Elnök

**Végrehajtást végzi**: Budaörsi Polgármesteri Hivatal

**3.) Összefoglaló jelentés az Esély Szociális Társulás 2014. II. félévi Belső Ellenőrzési Tervének végrehajtásáról**

**Wittinghoff Tamás elnök:** Felteszi szavazásra az előterjesztésben szereplő határozati javaslatot, melyet a Társulási Tanács **3 egyhangú igen** szavazattal elfogadott.

*(A szavazáskor jelenlévő Társulási Tanács tagjainak száma: 3 fő.)*

**12/2015. (IX.30.) sz. ESZT határozat**

**Összefoglaló jelentés az Esély Szociális Társulás 2014. II. félévi Belső Ellenőrzési Tervének végrehajtásáról**

Az Esély Szociális Társulás Társulási Tanácsa jóváhagyja a Társulás 2014. évi belső ellenőrzéséről szóló éves összefoglaló ellenőrzési jelentést.

**4.) Az Esély Szociális Társulás II. félévi Belső Ellenőrzési Terve**

**Wittinghoff Tamás elnök:** Felteszi szavazásra az előterjesztésben szereplő határozati javaslatot, melyet a Társulási Tanács **3 egyhangú igen** szavazattal elfogadott.

*(A szavazáskor jelenlévő Társulási Tanács tagjainak száma: 3 fő.)*

**13/2015. (IX.30.) sz. ESZT határozat**

**Az Esély Szociális Társulás II. félévi Belső Ellenőrzési Terve**

Az Esély Szociális Társulás Társulási Tanácsa jóváhagyja a Társulás 2015. II. félévi Belső Ellenőrzési Tervét, melyet az 1. számú melléklet szemléltet.

**5.) Tájékoztató a családsegítést és a gyermekjóléti szolgáltatást érintően a szociális igazgatásról és a szociális ellátásokról szóló 1993. évi III. törvény, valamint a gyermekek védelméről és a gyámügyi igazgatásról szóló 1997. évi XXXI. törvény változásairól.**

**Wittinghoff Tamás elnök:** kéri a tájékoztató néhány szóban való ismertetését.

**dr. Bocsi István jegyző:** A jogszabályi módosítás a családsegítés és a gyermekjólét feladatait két részre osztotta, a hatósági jellegű feladatokat a járási központ jegyzőjéhez telepítette, ennek lett a neve család- és gyermekjóléti központ, az erre vonatkozó részletszabályokra jelenleg még nincs jogszabály. Nagyjából 42 000 000 Ft-ot fog az egész járásra kapni ezeknek a feladatoknak az ellátására. A Társulást a jogszabályi változás annyiban érinti, hogy a hatósági feladatok elkerülnek a járásközponti jegyzőhöz, a megoldandó problémák viszont maradnak. Valószínűleg sok időbe fog telni, míg ezek, az elkerülő feladatok valamilyen szinten el lesznek látva. A gyámhivatal példájából kiindulva arra számítanak, hogy amely feladatot helyben el tudnak látni, azok működnek, amely feladatok elkerültek, azok ma már gyakorlatilag nem működnek. Ilyen értelemben kell gondolkozni azon, hogy mi legyen a Társulással. A jelenlegi tájékoztató tartalmazza azt, hogy mely feladatok mennek el és melyek maradnak. Ha a részletszabályok meglesznek, akkor lehet tovább menni. Az biztos, hogy valamilyen módon lépni kell a Társulás vonatkozásában, mivel feladatkiszervezésre kerül sor. Nem gondolkodtak a Társulás megszüntetésében, mivel vannak olyan feladatok, amelyek tekintetében – ha kicsiben is -, de kap a Társulás finanszírozást. De 23 000 000 Ft állami normatíva jövőre kiesik, ezt eddig kapta a Társulás a családsegítő és gyermekjóléti feladatok ellátására, jövőre már nem fogja kapni. A részletszabályok megalkotása után végig kell gondolni a következő lépést, az biztos, hogy szükség lesz valamilyen átalakításra, sőt, az is szóba kerülhet, hogy fennmarad-e egyáltalán a Társulás.

**Wittinghoff Tamás elnök:** Alapvetőhozzáállásuk az, hogy nemhagyják az ellátási színvonalat romlani, de ez többletkiadást von majd maga után. Azt még nem látják át, hogy ez mit jelent akár Sóskútra, akár Pusztazámorra nézve, de majd mindhárom településnek azt kell átgondolnia, hogy mely feladatot – amelyhez már nem kap állami támogatást – kívánja továbbra is elvégezni. Elvileg, az is lehetséges, hogy minden marad úgy, ahogy most van, de az több pénzbe fog a Társulásnak kerülni. Ezt majd tisztázniuk kell, minden más olyan kérdéssel együtt, amit a jogi szabályozás hiányában jelenleg még nem látnak. Ebből kifolyólag azt kéri, hogy ezt a tájékozatót fogadják el úgy, mint egy beszámolót, amikor megjelennek a részletszabályok, akkor egyeztetnek majd a továbbiakról.

**König Ferenc Sóskút polgármestere:** Lehet tudni, hogy mely feladatokat vonják el?

**Károly Katalin:** Ezek már elfogadott jogszabályi módosításai a gyermekvédelmi törvénynek és a szociális törvények, mely módosítások 2016. január 1. napján lépnek hatályba. Azok a feladatok kerülnek el a gyermekjóléti szolgálat jelenlegi hatásköréből – habár nem látja át teljes egészében a koncepciót -, amelyek hatósági feladatok, ilyenek a védelembe vétel, a családból való kiemelés, tehát, az erősebb intézkedések. Az összes többi, mint az információnyújtás, családgondozás, családok látogatása, és a tényleges gondozási tevékenységek megmaradnak. Volumenében kisebb, de munkaigényességében nagy rész az, ami elkerül. Jelenleg, ha krízis van akármelyik településen, akkor az Esély Szociális és Gyermekvédelmi Központ egyből beavatkozik, ez nem mindennapos, de valamennyi településen előfordult már, hogy akár este 10 órakor telefonáltak, hogy azonnal kell a segítség és ők azonnal mentek és segítettek. Az az aggodalma, hogy most ez a lehetőség el fog kerülni tőlük, már csak annyi fog történni, hogy jeleznek a budakeszi család- és gyermekjóléti szolgálatnak, aki majd eldönti, hogy kap-e segítséget az érintett. Nem látja át, hogy hogyan lesz a feladathoz emberük és infrastruktúrájuk, illetve pénzük nem lesz hozzá. Mindezek mellett, ez nem a járásnak, hanem a járás székhelye szerinti települési önkormányzatnak lesz a feladata. Például, Budakeszin a Híd Szociális Szolgáltató, jelenleg ellát 3 települést, Tököt, Budajenőt és Budakeszit, ez 15-16 ezer ember, ők is elveszítik a társulási normatívát, ugyanakkor, kapnak plusz 84 ezer embert – az egész járásnak az összlakosságát - az új ellátási területtel, valamint az életveszélyes feladatokat. Tudomása szerint minimális forrást kapnak mindehhez, valamennyivel többet, mint amennyit elveszítenek a társulási normatívával. Azt sem látják, hány embert kapnak a feladathoz, mert a kötelező létszám az ágazati jogszabályokban lesz szabályozva. Az a szám, amit a 2016. évi központi költségvetésről szóló törvény ír, nem a szakmai létszám lesz, az a képletszámítása az állami finanszírozásnak.

**Pátrovics Benedek Pusztazámor polgármestere:** A Társulást mindez hogy érinti?

**Wittinghoff Tamás elnök:** Összességébenmindenkinek próbálnak segíteni. Az a lényeg, hogy le kell ülni és egyeztetni kell, amikor megjelennek a részletszabályok és pontosan látják már a helyzetet. Felteszi szavazásra az előterjesztésben szereplő határozati javaslatot, melyet a Társulási Tanács **3 egyhangú igen** szavazattal elfogadott.

*(A szavazáskor jelenlévő Társulási Tanács tagjainak száma: 3 fő.)*

**14/2015. (IX.30.) sz. ESZT határozat**

**Tájékoztató a családsegítést és a gyermekjóléti szolgáltatást érintően a szociális igazgatásról és a szociális ellátásokról szóló 1993. évi III. törvény, valamint a gyermekek védelméről és a gyámügyi igazgatásról szóló 1997. évi XXXI. törvény változásairól**

Az Esély Szociális Társulás Társulási Tanácsa a tájékoztatót tudomásul veszi és a szükséges döntéseket a végrehajtási rendeletek megjelenése után hozza meg.

**Wittinghoff Tamás** polgármester, a Társulási Tanács **elnök**e megköszönte a Tanács munkáját és az ülést 917 órakor bezárta.

**k.m.f.**

…………………………… …………………………..

Wittinghoff Tamás König Ferenc

Társulási Tanács elnöke jegyzőkönyv-hitelesítő

*Mellékletek:*

*1. sz.: Az előterjesztések mellékletekkel együtt*

*2. sz.: Forgatókönyv*

1. *A jegyzőkönyv összeállításának időpontja: 2015. szeptember 30.* [↑](#footnote-ref-1)